Dôvodová správa

A. Všeobecná časť

 Ministerstvo spravodlivosti Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov. 

Návrh zákona bol vypracovaný na základe Uznesenia vlády Slovenskej republiky č. 76 z 26. januára 2005.

Cieľom predkladaného návrhu je zefektívnenie zverejňovaných údajov v Obchodnom vestníku v zmysle uznesenia vlády Slovenskej republiky č. 76 z 26. januára 2005, ako aj zapracovanie návrhov zmien, ktoré vzišli z aplikácie zákona.
  
           Základnými oblasťami úpravy sú ustanovenia týkajúce sa zefektívnenia údajov zverejňovaných v Obchodnom vestníku. 

Významné je aj navrhované riešenie, aby v rámci novo upraveného návrhu bolo zavedené nové ustanovenie týkajúce sa nadačnej listiny, kde sa stanovuje nemožnosť meniť údaje uvedené o zakladateľoch nadácie.

V navrhovanej úprave sa ďalej ruší povinnosť ministerstva vnútra Slovenskej republiky prideľovať nadáciám identifikačné číslo organizácie, pretože ide o zákonnú povinnosť Slovenského štatistického úradu. 

Nová úprava vymedzuje smerovanie nadačného imania v prípade, ak ide o zrušenie nadácie bez likvidácie a nadačné imanie prechádza na obec, ako aj nemožnosť použitia nadačného imania na úhradu záväzkov nadácie.

Ďalšou zmenou je zavedenie sankcií pre nadácie v prípade neplnenia si informačnej povinnosti.

	Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

	Návrh zákona je v súlade s ústavou Slovenskej republiky a s medzinárodnými zmluvami, ktorými je Slovenská republika viazaná.

DOLOŽKA  ZLUČITEĽNOSTI

návrhu zákona
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona : zákon, ktorým sa mení a dopĺňa zákon č. 34/2002   Z. z. o nadáciách a o zmene Občianskeho zákonníka v znení neskorších predpisov. 
 
3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou
-	nepatrí medzi prioritné oblasti aproximácie práva uvedené v článku 70 Európskej dohody o pridružení,
-	nepatrí medzi krátkodobé priority Národného programu pre prijatie acquis commmunautaire
-	nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), 
-	nie  je prioritou  aproximácie práva podľa screeningu

Bod 3. a) je bezpredmetný vzhľadom na to, že Slovenská republika už je členským štátom Európskej únie.

b)	nevyplývajú zo schválenej negociačnej pozície Slovenskej republiky ku kapitole č. 2

4.	Problematika návrhu právneho predpisu :
 
 a)
            b) nie je upravená v práve Európskych spoločenstiev
            c)
            d) nie je upravená v práve Európskej únie

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :
     
 a)
            b)
            c) žiadna
            d) 

6.	Gestor  (spolupracujúce rezorty) : 

Ministerstvo spravodlivosti Slovenskej republiky
7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta.

B. Osobitná časť

K bodu 1 (§ 5)

	Zavedenie nového odseku 2 súvisí so skutočnosťou, že v aplikačnej praxi dochádza k nezrovnalostiam vo výklade, či je možné, aby v prípade nadácii “pristupovali ďalší zakladatelia“. Aby nedochádzalo k týmto nezrovnalostiam, nová právna úprava vyslovuje „expressis verbis“ priamo v zákone nemožnosť takéhoto úkonu.

K bodu 2 (§ 11)

Vypustenie odseku 4 a zrušenie povinnosti ministerstva vnútra Slovenskej republiky prideľovať nadáciám identifikačné číslo organizácie vyplýva z faktu, že ide o zákonnú povinnosť Slovenského štatistického úradu, ktorý v zmysle zákona          č. 540/2001 Z. z. o štátnej štatistike prideľuje identifikačné číslo organizáciám pôsobiacim na území Slovenskej republiky.

K bodu 3 (§ 15 ods. 1)

Ide o legislatívno-technickú zmenu, ktorá je reakciou na zmeny zavedené novou úpravou v § 36 tohto zákona, kde sa dopĺňajú nové odseky, čím zároveň dochádza k zmene textu aj v ustanovení § 15 ods. 1, ktorý sa na úpravu uvedenú v § 36 výslovne odvoláva. 

K bodu 4 (§ 17 ods. 7)

Cieľom tejto úpravy je upresnenie špecifikácie použitia nadačného imania pre prípad, ak ide o zrušenie nadácie bez likvidácie a nadačné imanie prechádza na obec. Keďže podobná úprava je už vyjadrená v prípade zrušenie nadácie                  s likvidáciou, ide o dosiahnutie komplexnosti v úprave pre prípady, ak nadačné imanie smeruje na obec. 

K bodu 5 (§ 18 ods. 8)

Nahradenie slov „majetkový zostatok“ slovami likvidačný zostatok“ má za cieľ ujednotiť pojmológiu uvedenej právnej normy.

K bodu 6 (§ 18 ods. 9)

Vložením slov o nemožnosti použitia majetku, ktorý tvorí nadačné imanie na úhradu záväzkov nadácie je sledovaný účel jednoznačného postoja zákonodarcu v oblasti tejto problematiky. Nadácie sú tvorené za účelom plnenia verejnoprospešného účelu a preto je nemysliteľné, aby nadačné imanie, ktoré má slúžiť ako akási „banka“ tretieho sektora, bolo použité na akýkoľvek iný účel, ako je verejná prospešnosť.

K bodu 7  (§ 35 ods. 4)

Novou úpravou sa zavádza povinnosť nadácií najneskôr do 31. mája zasielať ministerstvu vnútra Slovenskej republiky po jednom výtlačku výročnej správy a súčasne povinnosť zaslať v uvedenom termíne výrok audítora k ročnej účtovnej závierke v elektronickej forme. Touto úpravou sa sleduje dosiahnutie zefektívnenia údajov zverejňovaných v Obchodnom vestníku tak, ako to vyplýva z uznesenia vlády Slovenskej republiky č. 76 z 26. januára 2005. 

K bodu 8 (§ 35)

Vložením nového odseku 5 a zavedením povinnosti ministerstva vnútra Slovenskej republiky zverejniť výrok audítora podľa ustanovenia § 35 ods. 4               v Obchodnom vestníku najneskôr do 30. júna sa taktiež sleduje cieľ dosiahnutia zefektívnenia údajov zverejňovaných v Obchodnom vestníku tak, vyplývajúci              z uznesenia vlády Slovenskej republiky č. 76 z 26. januára 2005.

K bodu 9 (§ 36)
	
Zavedenie nových odsekov 2 a 3 v uvedenom ustanovení má za cieľ stanoviť  sankcie nadáciám v prípade neplnenia si informačnej povinnosti správcom nadácie, ak ide o návrh na zápis zmeny zapisovaných skutočností podľa § 11 ods. 2, alebo    o rozhodnutie správnej rady alebo písomnú zmluvu o vytvorení nadačného fondu podľa § 13 ods. 5.

K bodu 10 (§ 36 ods. 5)

Zmena v texte uvedeného ustanovenia vyplýva z doplnenia nových sankcií v prípade nesplnenia si informačnej povinnosti správcom nadácie, ak ide o návrh na zápis zmeny zapisovaných skutočností podľa § 11 ods. 2, alebo o rozhodnutie správnej rady alebo písomnú zmluvu o vytvorení nadačného fondu podľa § 13 ods. 5. 
	
K bodu 11 (§ 37 ods. 3)

Ide o legislatívno-technickú zmenu, ktorá je reakciou na zmeny zavedené novou úpravou v § 36 tohto zákona, kde dochádza k doplneniu o nové odseky, čím zároveň dochádza k zmene textu aj v ustanovení § 37 ods. 3, ktorý sa na úpravu uvedenú v § 36 výslovne odvoláva. 

K bodu 12  (§ 41 ods. 2)
Ide o zakotvenie povinnosti zahraničných nadácii podávať ministerstvu vnútra písomný návrh na zápis organizačnej zložky do registra nadácií v štátnom jazyku. K tomu kroku sa pristúpilo z dôvodu zosúladenia zákona s platnou legislatívou, najmä zákonom č. 270/1995 Z. z. o štátnom jazyku Slovenskej republiky.

K bodu 13  (§ 41a)
Nová úprava v § 41a vylučuje použitie predpisov o správnom konaní pre akékoľvek formy konania podľa zákona č. 34/2002 Z. z. o nadáciách a o zmene Občianskeho zákonníka v znení neskorších predpisov, pretože zápis a výmaz sa podľa platnej právnej úpravy vykonáva bez použitia ustanovení správneho poriadku, ale zmeny údajov podliehajú správnemu konaniu. Je preto potrebné a efektívne ujednotiť celý procesný postup ministerstva.

K ČI. II (Účinnosť)

	Vzhľadom na dĺžku legislatívneho procesu a potrebnú legisvakančnú lehotu sa navrhuje, aby zákon nadobudol účinnosť od 1.januára 2006.